Voceru per Matteiu

U Voceru per Matteiu (o Vociaru par Matteiu) hè un voceru di Corsica. Hè statu publicatu in i Canti populari corsi di Salvatore Viale (1855). Canta a surella dopu à a morte di Matteiu.

 U voceru 
Ch'ella struca la so razza
È quantu li ne dipende.
Ammazzaste u me fratellu
Che facia le so faccende.
Dunde voglia ella venissi
Vo l'aviate messu e tende
Tuttu ciò ch'hè guaitatu
O tostu o tardi si prende.

Eu nun parlu qual' hè statu,
Nè quì dicu qual' ell'hè
Lasciu ognunu in casa soia
Lasciu ognunu in so tenè.
O altissimu Gesù
Lu rimettu tuttu à tè.

Or avà vogliu vultà ne
In versu à lu Fiuminale
Versu duve u me culombu
Si lasciò le piume è l'ale
Camminandu pe' la strada
Senz' avè mai fattu male.
La morte, hè veru, hè cumune ;
Ma questu hè particulare.

Nun ne possu più discore ;
Ch'è mi cresce troppu u dolu ;
Perchè di cinque fratelli
Ma ch'è dui nun mi ne trovu.
L'avete truvatu dolce
U sangue di Petrachjolu !

Semu accinti di gendarmi
Di sullati è di sergenti :
Sgùttanu li me fratelli,
È ci sgrignanu li denti.
S'ella bè ne l'occasione
Si vedrà s'è siamu cuntenti.

Qual'hè statu ch'hà tiratu
Oh trista ! À la me candella ? 
Oh s'è pudessi arivà lu
È passà lu di cultella !

O Matteu di la surella
Sarai trivella di senu.
Ti l'avia ridetta tantu
Vinti volte eranu almenu
Ch'è' ind'u core di sti latri
Nun ci stava ch'è velenu.

O chì invidia maladetta !
Una peste li divora :
Stanu sempre à la veletta
Nè ci lascianu esce fora
Tempu hè da fà ne vindetta
È mandà li à la malora.

O Mattè, chì strappa core
Mi punghje l'ochji la notte.
À siccà mi ni lu me fiore
Ci vulianu tante votte ?
Aiutate mi, o surelle :
Mi sentu le vene rotte.

 Referenze 
 Salvatore Viale, Canti popolari corsi, 1855, Fabiani: Bastia

Categoria:Voceru